A Tanács 654/81/EGK rendelete
(1981. március 10.)
az északnyugat-atlanti halászatban folytatandó jövőbeni többoldalú együttműködésről szóló egyezménynek az Európai Gazdasági Közösség általi megkötéséről szóló 3179/78/EGK rendelet módosításáról
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 43. cikkére,
tekintettel a Bizottság javaslatára,
tekintettel az Európai Parlament véleményére [1],
mivel a Közösség a 3179/78/EGK tanácsi rendelettel [2] jóváhagyta az északnyugat-atlanti halászatban folytatandó jövőbeni többoldalú együttműködésről szóló egyezményt;
mivel 1979. június 7-én az Északnyugat-atlanti Halászati Szervezet Általános Tanácsa, az északnyugat-atlanti halászatban folytatandó jövőbeni többoldalú együttműködésről szóló egyezmény XX. cikkének (2) bekezdése alapján, 1980. január 1-jei hatállyal elfogadta az említett egyezmény III. mellékletének, a Grönland nyugati partja és Kanada partja közötti vizekre kiterjedő statisztikai alterületek közötti határvonal megállapítására vonatkozó módosításait;
mivel ennek következtében az egyezmény szövegét a 653/80/EGK rendelettel [3] módosították, amelynek alkalmazását az 1980. december 31-ig tartó időszakra korlátozták, mivel az említett rendeletet a Szerződés 103. cikke alapján ideiglenes intézkedésként fogadták el;
mivel ezért rendelkezni kell a 3179/78/EGK rendelet végleges módosításáról,
ELFOGADTA EZT A RENDELETET:
1. cikk
A 3179/78/EGK rendelet mellékletében közzétett, az északnyugat-atlanti halászatban folytatandó jövőbeni többoldalú együttműködésről szóló egyezmény III. mellékletének 1. a) pontja és 2. a) pontja ezen rendelet mellékletének megfelelően módosul.
2. cikk
A 653/80/EGK rendelet hatályát veszti.
3. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1981. március 10-én.